b"\n_START_ARTICLE_\nCa l'Igl\xc3\xa9sies (Arb\xc3\xbacies)\n_START_SECTION_\nDescripci\xc3\xb3\n_START_PARAGRAPH_\nCa l\xe2\x80\x99Igl\xc3\xa9sies \xc3\xa9s un edifici de planta rectangular, amb planta baixa, i dos pisos. Aprofitant el pendent de la vessant es construeix un cos afegit com a solana, amb finestrals i baranes de fusta. A la fa\xc3\xa7ana principal, les obertures s\xc3\xb3n rectes amb marc de rajol, i algunes amb gelosia. Hi ha dues portes d\xe2\x80\x99acc\xc3\xa9s, una \xc3\xa9s d'arc de mig punt en pedra, i l\xe2\x80\x99altra, m\xc3\xa9s a l\xe2\x80\x99esquerra i tapada per la vegetaci\xc3\xb3 d\xe2\x80\x99una parra, \xc3\xa9s d\xe2\x80\x99arc rebaixat, tamb\xc3\xa9 amb pedra. A la part dreta hi ha un cos afegit que correspon a la masoveria, \xc3\xa9s nom\xc3\xa9s de planta baixa i pis i presenta finestres amb rajol i d\xe2\x80\x99altres emmarcades amb pedra monol\xc3\xadtica._NEWLINE_El parament d\xe2\x80\x99aquests dos edificis \xc3\xa9s de pedra vista per\xc3\xb2 en el seus or\xc3\xadgens es trobava arrebossat i pintat. Fa nom\xc3\xa9s quatre anys que es va repicar tota la fa\xc3\xa7ana._NEWLINE_Al davant de la fa\xc3\xa7ana principal hi ha l'era i varis edificis pel bestiar i la pallissa, que actualment s\xe2\x80\x99han reformat per tal d\xe2\x80\x99aguantar les estructures per\xc3\xb2 que mantenen molts dels elements originals. A les corts, trobem una llinda de pedra amb la inscripci\xc3\xb3 de 1793, i els interiors no han modificat. La pallisa mant\xc3\xa9 les grans obertures i columnes de rajol aix\xc3\xad com els cairats i bigues de fusta. Algunes parts per\xc3\xb2 s\xe2\x80\x99han refor\xc3\xa7at amb bigues de ferro deixant veure l\xe2\x80\x99antic material a sota. El prament d\xe2\x80\x99aquests annexes \xc3\xa9s arrebossat sense pintar.\n_START_SECTION_\nHist\xc3\xb2ria\n_START_PARAGRAPH_\nApareix per primera vegada al 1284. M\xc3\xa9s endavant ens apareix en els fogatges de la Batllia de n'Orri de 1497 i 1515._NEWLINE_En la presa de possessi\xc3\xb3 del vescomtat de Cabrera de l'any 1527 per l'almirall Federique Henr\xc3\xadquez, ens apareix Andreu Esgl\xc3\xa9sia de Joanet._NEWLINE_L'any 1557 trobem dos contractes sobre ruscs o abellers en la parr\xc3\xb2quia de Joanet: Salvi Igl\xc3\xa9sies ha empenyorat a carta de gr\xc3\xa0cia 20 abellers a Antoni Mas\xc3\xb3, tots dos de dita parr\xc3\xb2quia de Joanet, pel preu de sis lliures. I Andreu Igl\xc3\xa9sies vengu\xc3\xa9 a Miquel Mas\xc3\xb3 17 abellers amb el rusc sense abelles que posse\xc3\xafa al so del Serrat dels Forns, en la dita parr\xc3\xb2quia de Joanet, pel preu de 7 lliures i 2 sous._NEWLINE_En el padr\xc3\xb3 de 1883 apareix habitada per dues fam\xc3\xadlies, la dels amos amb 9 membres i la dels masovers amb 4. L'any 1940 hi consta una fam\xc3\xadlia de 15 membres."